b"\n_START_ARTICLE_\nBen Bernanke\n_START_PARAGRAPH_\nBen Shalom Bernanke [b\xc3\xb6n'\xc3\xa4nki] (s\xc3\xbcndinud 13. detsembril 1953 Augustas) on juudi p\xc3\xa4ritolu Ameerika \xc3\x9chendriikide majandusteadlane. Ta oli 1. veebruarist 2006 3. veebruarini 2014 F\xc3\xb6deraalreservi juhatuse esimees._NEWLINE_Ben Bernanke s\xc3\xbcndis Georgia osariigis Augustas, kuid kasvas \xc3\xbcles L\xc3\xb5una-Carolina osariigis Dillonis. Tema isa oli farmatseut, pidas oma rohupoodi ning juhtis osalise t\xc3\xb6\xc3\xb6ajaga kohalikku teatrit. Ema oli enne Beni s\xc3\xbcndi olnud kooli\xc3\xb5petaja, kuid hiljem asus ka tema t\xc3\xb6\xc3\xb6le pere\xc3\xa4ris._NEWLINE_Aastal 1975 kaitses ta Harvardi \xc3\x9clikoolis bakalaureuse- ja 1979 Massachusettsi Tehnoloogiainstituudis doktorikraadi majandusteaduse alal. Ta on t\xc3\xb6\xc3\xb6tanud Stanfordi, Princetoni ja New Yorgi \xc3\x9clikooli ning MIT \xc3\xb5ppej\xc3\xb5una._NEWLINE_Ta on pidanud Londoni Majanduskoolis hulgaliselt loenguid rahanduse teooriast. Ta on kirjutanud makro\xc3\xb6konoomika kohta 3 raamatut ja mikro\xc3\xb6konoomika kohta \xc3\xbche. Ta oli Riikliku Majandusuuringute B\xc3\xbcroo rahamajanduse programmi direktor ja ajakirja American Economic Review toimetaja. Ta kuulub maailma 50 k\xc3\xb5ige enam avaldatud majandusteadlase hulka._NEWLINE_Juunist 2005 kuni jaanuarini 2006 oli ta presidendi majandusn\xc3\xb5unike komisjoni esimees. Alates 2002. aastast on ta olnud USA keskpanga F\xc3\xb6deraalreservi juhatuse liige._NEWLINE_Aastal 2006 nimetas president George W. Bush Ben Bernanke neljaks aastaks F\xc3\xb6deraalreservi juhiks. Augustis 2009 nimetas president Barack Obama ta ametisse ka j\xc3\xa4rgmiseks ametiajaks, mis algas 2010. aastal.\n_START_SECTION_\nTunnustused\n_START_PARAGRAPH_\nBen Shalom Bernanke valiti 2006. aastal Ameerika Filosoofiaseltsi liikmeks._NEWLINE_Detsembris 2009 nimetas ajakiri Time Ben Bernanke aasta inimeseks.\n_START_SECTION_\nIsiklikku\n_START_PARAGRAPH_\nBen Bernanke on abielus Anna Friedmanniga. Neil on kaks last."